**Trefn Seml ar gyfer yr Hwyrol Weddi**

Hon yw'r genadwri yr ydym wedi ei chlywed ganddo ef, ac yr ydym yn ei chyhoeddi i chwi:

goleuni yw Duw, ac nid oes ynddo ef ddim tywyllwch.  *1 Ioan 1:5*

*Gellir cynnau cannwyll.*

Yr Arglwydd yw fy ngoleuni a’m gwaredigaeth:

**rhag pwy yr ofnaf?**

Yr Arglwydd yw cadernid fy mywyd:

**rhag pwy y dychrynaf?**

Addolwch yr Arglwydd.

**I’w enw ef y bo’r mawl.**

**Gogoniant i’r Tad ac i’r Mab ac i’r Ysbryd Glân;**

**fel yr oedd yn y dechrau, y mae yn awr ac y bydd yn wastad :**

**yn oes oesoedd. Amen.**

*Gweddi ddistaw/myfyrdod ar y diwrnod a fu.*

Ar i’r noson hon fod yn sanctaidd a thangnefeddus a da,

gweddïwn ar yr Arglwydd.

*Distawrwydd.*

Wrth i’n hwyrol weddi esgyn o’th flaen, O Dduw,

disgynned felly dy drugaredd arnom

i lanhau ein calonnau

a’n rhyddhau i ganu dy fawl

yn awr ac am byth. **Amen.**

Bendigedig wyt ti, Arglwydd Dduw, creawdwr dydd a nos:

i ti y bo’r gogoniant a’r moliant am byth.

Wrth i’r tywyllwch ddisgyn

yr wyt yn adnewyddu dy addewid

i ddatguddio yn ein plith oleuni dy bresenoldeb.

Trwy oleuni Crist, dy Air bywiol,

ymlid o’n calonnau bob tywyllwch

fel y rhodiom yn blant y goleuni

a chanu dy foliant ledled y byd.

**Bendigedig fyddo Duw am byth.**

***Y Salm*** *a benodwyd am y dydd, yn diweddu gyda:*

**Gogoniant i’r Tad ac i’r Mab ac i’r Ysbryd Glân;**

**fel yr oedd yn y dechrau, y mae yn awr ac y bydd yn wastad :**

**yn oes oesoedd. Amen.**

***DARLLENIAD O’R TESTAMENT NEWYDD***

*Distawrwydd.*

***cantigl o’r efengyl - magnificat***

Y mae fy enaid yn mawrygu yr Arglwydd :

a gorfoleddodd fy ysbryd yn Nuw fy Ngwaredwr,

Am iddo ystyried :

distadledd ei lawforwyn.

Oherwydd wele o hyn allan :

fe’m gelwir yn wynfydedig gan yr holl genedlaethau,

Oherwydd gwnaeth yr hwn sydd nerthol bethau mawr i mi :

a sanctaidd yw ei enw ef;

Y mae ei drugaredd o genhedlaeth i genhedlaeth :

i’r rhai sydd yn ei ofni ef.

Gwnaeth rymuster â’i fraich :

gwasgarodd y rhai balch eu calon;

Tynnodd dywysogion oddi ar eu gorseddau :

a dyrchafodd y rhai distadl;

Llwythodd y newynog â rhoddion :

ac anfonodd y cyfoethogion ymaith yn waglaw.

Cynorthwyodd ef Israel ei was :

gan ddwyn i’w gof ei drugaredd –

Fel y llefarodd wrth ein hynafiaid :

ei drugaredd wrth Abraham a’i had yn dragywydd.

**Gogoniant i’r Tad ac i’r Mab ac i’r Ysbryd Glân ...**

***Y GWEDDÏAU***

Gweddïwn ar Dduw Dad, a gymododd ag ef ei hun bob peth yng Nghrist:

Am heddwch ymhlith y cenhedloedd, ar i Dduw waredu’r byd o drais

a chaniatáu i’r bobloedd gynyddu mewn cyfiawnder a chytgord …

Dros y rhai sy’n gwasanaethu mewn swyddi cyhoeddus,

ar iddynt weithio er lles pawb …

Dros Gristnogion ym mhobman,

ar inni gyhoeddi’n llawen ein ffydd yn Iesu Grist, a’i byw …

Dros bawb sy’n dioddef newyn, afiechyd neu unigrwydd,

ar i bresenoldeb Crist eu dwyn i iechyd a chyfanrwydd …

Cyflwynwn ein hunain, a phawb y gweddïwn drostynt,

i drugaredd a nodded Duw.

*Daw’r gweddïau i ben â Gweddi’r Arglwydd, ynghyd â Cholect y Dydd a’r colectau hwyrol hyn:*

Dragwyddol Dduw,

ffynhonnell pob dyhead sanctaidd, pob cyngor da a phob gweithred gyfiawn,

dyro i’th wasanaethyddion y tangnefedd hwnnw na all y byd ei roddi,

fel y bo inni o’n gwirfodd ufuddhau i’th orchmynion,

ac, wedi ein rhyddhau rhag ofn ein gelynion,

dreulio ein hamser mewn heddwch a thangnefedd;

trwy Iesu Grist ein Harglwydd. **Amen.**

Goleua ein tywyllwch, gweddïwn arnat, O Arglwydd,

ac yn dy fawr drugaredd

amddiffyn ni rhag pob perygl ac enbydrwydd y nos hon;

trwy gariad dy unig Fab,

ein Gwaredwr Iesu Grist. **Amen.**

***Y DIWEDDGLO***

Gras ein Harglwydd Iesu Grist,

a chariad Duw,

a chymdeithas yr Ysbryd Glân

fyddo gyda ni oll byth bythoedd. **Amen.**

Bendithiwn yr Arglwydd.

**I Dduw y bo’r diolch.**